
Nõusoleku andmine Narva linna omandis olevate kinnistute ja ehitiste
tasuta kasutusse andmiseks sideliinide (interneti õhukaablite) paigaldamiseks

1. ASJAOLUD JA MENETLUSE KÄIK

Narva Linnavalitsuse Linnavara- ja majandusameti poole pöördusid Narvas tegutsevad internetifirmad palvega kooskõlastada õhukaablite (internetikaablite) ehitusprojektid ning anda nõusolek Narva linnale kuuluvate kinnistute (sh õhuruumide) ja ehitiste (sh tänavavalgustuse postide ja muude rajatiste) tasuta kasutusse andmiseks interneti õhukaablite paigaldamiseks. 

Antud küsimust arutati 12.05.2009 toimunud nõupidamisel, kus osalesid abilinnapea                    hr A. Filippov, Narva Linnavalitsuse Linnavara- ja majandusameti juhtkond, spetsialistid ja juristid, Arhitektuuri- ja Linnaplaneerimise Ameti Ehitusjärelvalveosakonna peaspetsialist. Nõupidamise käigus selgitas ehitusjärelvalve peaspetsialist, et interneti õhuliinide kasutusluba antakse praegu internetifirmadele tähtajaliselt 5 aastaks ning internetifirmad kasutavad internetiliinide paigaldamiseks võimaluse korral maakaablit, välja arvatud juhul, kus maakaabli kasutamine on majanduslikult või tehniliselt ebaotstarbekas ning sellisel juhul on soodne kasutada internetiliinide paigaldamiseks kinnistute õhuruume ning ehitisi (hooned ja/või tänavavalgustuse postid).

Arvesse võttes, et internetiteenuste kasutamine on Narva linna elanike huvides ning Narva linna keeldumine munitsipaalomandis olevate kinnisasjade (sh õhuruumide) ja/või ehitiste kasutusse andmisest interneti õhukaablite paigaldamiseks põhjustab mõnedel juhtudel Narva linna elanikele  takistusi interneti kasutamisel, otsustati nõupidamisel taotleda Narva Linnavalitsuselt nõusolekut Narva linna omandis olevate kinnistute (sh kinnistute õhuruumide) ja ehitiste (sh tänavavalgustuse postid) tasuta kasutusse andmiseks Narva linnas tegutsevatele internetifirmadele tähtajaks kuni 5 aastat tingimusel, et interneti õhukaablite paigaldamine ja teenindamine ei takista Narva linnal kinnistute (sh õhuruumide) või ehitiste kasutamist ning teenindamist, samuti peavad internetifirmad demonteerima interneti õhukaablid omal kulul ja Narva linna poolt määratud tähtajaks, kui Narva linnal tekib vajadus kasutada kinnisasju (sh õhuruume) ja ehitisi oma huvides muuks otstarbeks või kinnistute õhuruumide ja ehitiste kasutamine internetikaablite paigaldamiseks tekitab Narva linnale kahju. 
2. ÕIGUSLIKUD JÄRELDUSED

Narva linna omandis olevate kinnis- või vallasasjade käsutamist, valdamist või kasutamist reguleerivad Narva Linnavolikogu 21.06.2005 nr 20/57 määruses nr 20/57 „Linnavara eeskiri” (edaspidi ka Linnavara eeskiri) ning Narva Linnavolikogu 17.03.2005 määruses nr 14/52 „Linnavara kasutusse andmise kord” (edaspidi ka Kord) sisalduvad sätted, mis reguleerivad kinnis- või vallasasjade kasutusse andmist ning ei sisalda eraldi õigusnorme, mis reguleeriksid kinnistu õhuruumi kasutamist ilma kinnistu kasutusse andmiseta. 
Asjaõigusseaduse (edaspidi AÕS) § 127 kohaselt kinnisomand ulatub maapinnale ning õhuruumile ülalpool ja maapõuele allpool seda pinda sellise kõrguse või sügavuseni, milleni ulatub omaniku huvi kinnisasja kasutamisel. Kuna õhuruum kuulub kinnisomandi ulatusesse, siis  võib Narva linna omandis oleva kinnistu õhuruumi kasutusse andmisel võtta aluseks kinnistu kasutusse andmist reguleerivad Linnavara eeskirja või Korra sätted.
Korra punkti 5.1.2 kohaselt otsustuse linnavara kasutusse andmise kohta kinnisasjade kasutusse andmisel võtab vastu linnavalitsus kasutusse andmisel tähtajaga 1 (üks) aasta või kauemaks, kuid mitte kauemaks kui 25 (kakskümmend viis) aastat. Korra punkti 621 kohaselt Korra punktis 5 kinnisasja kohta sätestatut kohaldatakse hoonetele, nende osadele või rajatistele, sõltumata sellest, kas tegemist on kinnisasja olulise osa või vallasasjaga.
Samuti võib Korra punktide 46, 46.4, 7.2, 7.2.7 alusel linnavalitsuse korraldusega linnavara kasutusse anda tasuta või „Üüritasu arvestuse metoodilise juhendiga” ette nähtust madalama tasu eest tähtajaga kuni 5 aastat või määramata ajaks ning avalikku enampakkumist või eelläbirääkimistega pakkumist korraldamata linna huvidest tulenevalt. Vastavalt Korra punktile 47 linnavara enampakkumiseta kasutusse andmise otsustus võetakse vastu tulenevalt Korra punktist 5. Seega, otsustuse eelnimetatud linnavara enampakkumiseta tasuta kasutusse andmise kohta võtab vastu Narva Linnavalitsus.

Linnavara eeskirja punkti 49 kohaselt linna nimel sõlmib kasutuslepingu kohaliku omavalitsuse asutus, kelle bilanssi nimetatud linnavara kuulub. 
3. OTSUS
3.1.  Anda nõusolek Narva linna omandis olevate kinnistute ja ehitiste tasuta kasutusse andmiseks Narva linnas internetiteenust pakkuvatele sideettevõtjatele tähtajaks kuni 5 aastat sideliinide (interneti õhukaablite) paigaldamiseks tingimustel, et:
1) Internetikaablite paigaldamine maakaablites on majanduslikult või tehniliselt ebaotstarbekas;
2) Interneti õhukaablite või -rajatise asukoht kinnistul või ehitisel määratakse tehniliselt ja majanduslikult otstarbekal ning nende kinnisasja omanike, kelle kinnisasjadel planeeritav internetivõrk või -rajatis paiknema hakkab, huve võimalikult vähesel määral kahjustaval viisil;
3) Sideettevõtja tagab omal kulul interneti õhukaablite teenindamise ning säilitamise nõutavas tehnilises seisundis;

4) Sideettevõtja poolt interneti õhukaablite paigaldamine ja teenindamine ei takista Narva linnal tema kinnistute (sh õhuruumide) või ehitiste kasutamist ning teenindamist;

5) Narva linna nõudmisel peab sideettevõtja omal kulul demonteerima interneti õhukaablid määratud tähtajaks, kui:

5.1) Narva linnal tekib vajadus kasutada kinnisasja (sh õhuruume) ja ehitisi oma huvides muuks otstarbeks;

5.2) Interneti õhukaablid on mittenõuetekohases tehnilises seisundis või takistavad kinnisasja (sh õhuruumi) või ehitiste kasutamist või teenindamist; 

5.3) Kinnistu (sh õhuruumide) ja ehitise kasutamine interneti õhukaablite paigutamiseks tekitab Narva linnale kahju või kui interneti õhukaablitest või -rajatisest tulenev kitsendus on Narva linnale kui kinnisasja omanikule oluliselt suurem kui avalik huvi internetivõrgu või -rajatise vastu või internetivõrguga liituda soovija huvi internetivõrguga liitumise vastu;
5.4) on olemas tehniline ja majanduslik võimalus paigutada internetikaablid või -rajatis muul viisil kinnistu õhuruume ja ehitisi kasutamata.  

3.2. Narva linna ametiasutustel, kelle bilansis olevat kinnisasja või ehitist eeldatakse kasutada interneti õhukaablite paigutamiseks, sõlmida sideettevõtjaga vastav tasuta kasutamise leping punktis 3.1 nimetatud tingimustel. 
4. RAKENDUSSÄTTED

4.1. Narva Linnakantseleil teha korraldus teatavaks Narva linna ametiasutustele.
4.2. Korraldus jõustub seadusega sätestatud korras.
4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates korralduse teatavakstegemist.

